পান্ডিয়া-সুযশের স্পিনে ঘায়েল পঞ্জাব, কোহলিদের চাই ১৫৮

ওয়েব ডেস্ক: আগের ম্যাচে হারের ধাক্কা সামলে জয়ে ফেরাই রয়্যাল চ্যালেঞ্জার্স বেঙ্গালুরু (RCB) লক্ষ্য ছিল। সেই লক্ষ্য অর্ধেক রাস্তা ভালোভাবেই পাড়ি দিল তারা। পঞ্জাব কিংসকে (Punjab Kings) প্রথম ইনিংসে তারা আটকে রাখল ১৫৭ রানে যা এবারের আইপিএলের (IPL 2025) নিরিখে এমন কিছুই নয়। বিরাট কোহলিদের (Virat Kohli) কাজ এবার ঠান্ডা মাথায় রানটা তাড়া করা এবং আরও ২ পয়েন্ট ঘরে তোলা।

শুরুটা ভালো করেছিল প্রীতি জিন্টার দল। বিস্ফোরক সেঞ্চুরি করে শোরগোল ফেলে দেওয়া প্রিয়াংশ আর্য এবং প্রভসিমরন সিং প্রথম চার ওভারে ৪০ রান তুলে ফেলেন। পেসারদের মার খেতে দেখে বাঁ-হাতি স্পিনার ক্রুনাল পান্ডিয়াকে (Krunal Pandya) নিয়ে আসেন আরসিবি অধিনায়ক রজত পতিদার। ক্রুনাল এ মরসুমে দুর্দান্ত বোলিং করছেন। এদিনও এসেই প্রিয়াংশকে প্যাভিলিয়নে ফেরত পাঠান।

আরও পড়ুন: নিয়ম ভেঙে নাইট শিবিরে যোগ অভিষেক নায়ারের?

প্রভসিমরনকেও ক্রুনালই আউট করেন। পঞ্জাব অধিনায়ক শ্রেয়স আইয়ার (Shreyas Iyer) এদিন মাত্র ৬ রান করেন। জস ইঙ্গলিস ভয়ঙ্কর হয়ে ওঠার লক্ষণ দেখাচ্ছিলেন। প্রাক্তন নাইট স্পিনার সুযশ শর্মা তাঁকে ফেরালেন। তাঁর বলের হদিশ না পেয়ে বোল্ড হলেন মার্কাস স্টয়নিসও। শশাঙ্ক সিং টিকে থাকলেও ৩৩ বলে ৩১ করেছেন। মার্কো জানসেন ২০ বলে অপরাজিত ২৫ রানের অবদান রাখলেন।

এদিন একটি রান আউট করলেন কোহলি। বাউন্ডারি থেকে থ্রোয়ে আসা বল ধরে দ্রুত বেগে উইকেটকিপারের কাছে পাঠিয়ে দেন তিনি। ভুল বোঝাবুঝিতে রান আউট হন নেহাল ওয়াধেরা। এবার ব্যাট হাতে কাজ করা সময় কোহলির। ১৫৮ রানের লক্ষ্যমাত্রা টপকাতে অসুবিধে হওয়ার কথা নয়। শুধু যুজবেন্দ্র চাহালকে দেখে খেলতে হবে।